KOMISJONI TEATIS EUROOPA PARLAMENDILE, NÕUKOGULE, EUROOPA MAJANDUS- JA SOTSIAALKOMITEELE NING REGIOONIDE KOMITEELE

Kapitaliturgude liit – tegevuskava esimese aasta tulemused

Sissejuhatus

Kapitaliturgudel on oluline roll ELi ettevõtete investeeringute ja laienemise rahastamisel. See on oluline olukorras, kus ELi majandus taastub järk-järgult COVID-19 kriisist. ELi kapitaliturud on siiski endiselt killustatud ja see takistab kõikjal ELis ettevõtetel kapitali kaasamist. Integreeritud ELi kapitaliturg aitaks märkimisväärselt kaasa püsivale taastumisele, kestlikule majanduskasvule ning kulutõhusale rohe- ja digipöördele.

Kapitaliturgude liit annab võimaluse lahendada ELi turu killustatuse probleem. Kapitaliturgude liidu 2020. aasta tegevuskava elluviimine peab jääma ELi tähtsaks poliitiliseks prioriteediks. Seepärast rõhutas president von der Leyen 2021. aasta septembri kavatsusavalduses vajadust viia ellu kapitaliturgude liidu 2020. aasta tegevuskava ning seda, miks komisjoni tööprogrammis toonitatakse vajadust täielikult välja arendatud ja integreeritud Euroopa kapitaliturgude järele.

Aasta pärast kapitaliturgude liidu 2020. aasta tegevuskava vastuvõtmist täidab Euroopa Komisjon oma kohustuse ja esitab neli seadusandlikku ettepanekut. Need ettepanekud peaksid aitama saavutada kapitaliturgude liidu eesmärke. Edusammud kapitaliturgude liidu muude meetmete osas jätkuvad, sillutades teed edasistele silmapaistvatele tulemustele 2022. aastal.

1.Veel parem põhjus kapitaliturgude liidu jaoks

2.Kapitaliturgude liidu poliitiline tähtsus

Majanduskasv pärast COVIDit. ELi esmane prioriteet on majanduse taastumine COVID-19 kriisist. Majandustoodang vähenes 2020. aastal küll 6,3 %, kuid prognooside kohaselt peaks majandus taastuma oodatust kiiremini, kasvades sel aastal 5,0 % ja 2022. aastal 4,3 % . Tänu tõhusatele viiruse leviku tõkestamise strateegiatele ja märkimisväärsetele edusammudele vaktsineerimises on liikmesriigid saanud oma majanduse järk-järgult taasavada . Kuigi taaste- ja vastupidavusrahastu annab struktuurireformide ja riiklikult rahastatavate investeerimisprojektide kaudu majanduse taastumisse märkimisväärse panuse, on ka tugevad ja hästi integreeritud kapitaliturud tulevase majanduskasvu toetamiseks väga olulised.

Roheline kapitaliturgude liit. Erasektoripoolne rahastamine on rohepöördeks hädavajalik. Euroopa rohelise kokkuleppe raames on EL seadnud endale õiguslikult siduva eesmärgi saada 2050. aastaks esimeseks kliimaneutraalseks maailmajaoks . Samuti on ELi eesmärk tugevdada vastupanuvõimet kliimamuutuste suhtes ning pöörata ümber bioloogilise mitmekesisuse vähenemine ja keskkonnaseisundi halvenemine laiemalt. Saades tuge komisjoni strateegiast kestlikule majandusele ülemineku rahastamiseks , on EL maailmas esikohal rohekapitaliturgude arendamisel. See aitab suunata erainvesteeringuid ELi ambitsioonikate kliima- ja keskkonnaeesmärkide saavutamiseks. EL on praegu eelistatuim koht roheliste võlakirjade emiteerimiseks – 2020. aastal emiteeriti ligikaudu 50 % kõigist rohelistest võlakirjadest just ELis . Lisaks oli 2020. aastal ligikaudu pool kogu maailmas emiteeritud rohelistest võlakirjadest nomineeritud eurodes , mis teeb eurost maailma juhtiva rohelise rahanduse vääringu. ELi roheliste võlakirjade turgu toetab tõenäoliselt veelgi komisjoni eesmärk koguda 2026. aasta lõpuks kuni 30 % NextGenerationEU vahenditest (240 miljardit eurot) roheliste võlakirjade emiteerimise abil. ELi juhtpositsioon selles valdkonnas pakub ainulaadset võimalust ehitada üles tõeliselt integreeritud roheline kapitaliturg – roheline kapitaliturgude liit –, mis võib anda tugevama tõuke ELi kapitaliturgude laiemaks integreerimiseks. Selleks et roheline kapitaliturgude liit õitseks ja areneks, tuleb aga kõrvaldada struktuursed tõkked, mis jätkuvalt killustavad kapitaliturge riigiti ja pidurdavad kapitaliturgude liitu üldiselt.

Digipööre. EL on seadnud endale ambitsioonikad eesmärgid ka oma majanduse digipöörde alal. See digipööre nõuab märkimisväärseid erainvesteeringuid. Selliste investeeringute genereerimiseks on oluline suur, integreeritud ja tõhus kapitaliturg – kapitaliturgude liit. Samal ajal võib uus tehnoloogia omakorda toetada kapitaliturgude integreerimist, parandada finantsteenuste osutamist ning muuta need äriühingute ja kodanike huvides tõhusamaks. Digipööre on juba tekitanud uusi ärimudeleid (sealhulgas jaeinvestorite jaoks), kus finantsinstrumentide turustamist vahendajate, näiteks pankade kaudu täiendab otsesem juurdepääs spetsialiseeritud platvormide või finantstehnoloogiaettevõtete kaudu.

Avatud strateegiline autonoomia. Tugev, konkurentsivõimeline ja integreeritud finantssüsteem on tugeva ja elujõulise majanduse alustala. See ei rahasta mitte ainult juba tegutsevaid ettevõtteid. See on hädavajalik ka tulevaste ettevõtete, ELi ükssarvikute ja idufirmade rahastamiseks valdkondades, mis pakuvad ELile olulist strateegilist huvi – nt kvanttehnoloogia, pooljuhid, vesinikuenergia, ravimid, biotehnoloogia ja tehisintellekt. Jäädes avatuks üleilmsetele finantsturgudele, on ELi sügavad ja likviidsed kapitaliturud, mida toetab konkurentsivõimeline ja kulutõhus turutaristu (nagu kesksed vastaspooled), võtmetähtsusega, et vähendada eluliselt oluliste finantsteenuste valdkonnas ELi liigset sõltuvust kolmandate riikide teenuseosutajatest. Kapitaliturgude liit koos pangandusliiduga tugevdab ELi avatud strateegilist autonoomiat ja rolli üleilmses majanduses ning suurendab usaldust euro vastu.

3.Kapitaliturgude liidu eesmärgid

Kapitaliturgude liidu 2020. aasta tegevuskavas nimetati kapitaliturgude liidu kolm põhieesmärki, mis võimaldavad tuua kõikjal ELis käegakatsutavat kasu ettevõtetele ja kodanikele.

Eesmärk nr 1: teha rahastamine ELi ettevõtetele kättesaadavamaks

Kapitaliturgude liitu on vaja selleks, et pakkuda ELi ettevõtetele mitmekesisemaid rahastamisvõimalusi ja vähendada nende liigset sõltuvust pankade kaudu rahastamisest. See eesmärk on alates 2020. aastast muutunud olulisemaks, sest COVID-19 kriisist väljuvad ettevõtted vajavad rohkem kapitali, eelkõige omakapitali. Pakkudes integreeritumaid ja arenenumaid kapitaliturge, annab kapitaliturgude liit ettevõtetele ligipääsu suuremale ja likviidsemale vahendite kogumile otse investoritelt.

Eesmärk nr 2: muuta säästmine ja pikaajaline investeerimine ELis üksikisikute jaoks veelgi turvalisemaks